鄭丈灼灸戲成
作者：王洋
朝代：宋

paragraphs: 丈人國元龜，千古秘清廟。
側聞扈聖初，彤庭獻喜兆。
從此氛霧開，屢錫休瑞報。
珪璋厭紛華，江湖樂豐好。
一冠脫孟勞，十年泛靈沼。
近聞出清江，仗節觸烝罩。
漁者有豫且，橫梁截隈奥。
如何抱神智，失腳困泥淖。
倉皇見夢祈，修門極悲叫。
櫝藏得玄夫，光價逾納郜。
再拜爭乞靈，灼鐵具熱燋。
火攻固下策，奈此集衆譟。
低頭謝群工，脫身圖後效。
此戲亦太虐，臍腹困然膏。
切勿再三瀆，瀆亦不汝告。
舍爾觀朵頤，從吾襲髙蹈。